มันนี่ทูเดย์
เงินบาทแข็งค่าต่อปิดตลาดที่ 35.55 บาท
5 ก.พ. 2559

เงินบาทแข็งค่าต่อปิดตลาดที่ 35.55 บาท
นักค้าเงินธนาคารพาณิชย์ เปิดเผยว่า การซื้อขายเงินบาทในวันที่ 4 ก.พ.ที่ผ่านมา เคลื่อนไหวปิดตลาดที่ระดับ 35.55 บาท/เหรียญสหรัฐ ปรับแข็งค่าขึ้น 0.2% จากช่วงเช้าที่เปิดตลาด 35.62 บาท/เหรียญสหรัฐ เนื่องจากนักลงทุนยังกังวลว่าทิศทางการปรับขึ้นอัตราดอกเบี้ยนโยบายของธนาคารกลางสหรัฐ (เฟด) อาจจะเลื่อนออกไป จากมุมมองความเห็นของกรรมการเฟดบางคนและข้อมูลเศรษฐกิจสหรัฐในช่วงนี้ออกมาผิดคาด ไม่สนับสนุนการแข็งค่าของเงินเหรียญสหรัฐ ทั้งนี้ นักค้าเงิน ระบุว่า เงินบาทยังมีโอกาสปรับแข็งค่าต่อ เนื่องจากมีข้อมูลดัชนีทางเศรษฐกิจหลายตัวของสหรัฐผิดจากที่นักลงทุนคาด
เอสเอ็มอีแบงก์ดึงลูกค้าทำบัญชีเดียว
นายมงคล ลีลาธรรม กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย หรือเอสเอ็มอีแบงก์ เปิดเผยว่า ได้เชิญชวนลูกค้าธนาคารเข้าร่วมโครงการจัดทำฐานบัญชีเดียวของรัฐบาล คาดว่าจะมีลูกค้าร่วมไม่น้อยกว่า 3,000 ราย เข้าร่วมจดทะเบียนกับกรมสรรพากร โดยเปิดให้มีการจดแจ้งการใช้บัญชีเล่มเดียวผ่านระบบเครือข่ายอินเทอร์เน็ตทางเว็บไซต์ของกรมสรรพากร ตั้งแต่วันที่ 15 ม.ค.-15 มี.ค. 2559
ทั้งนี้ ธนาคารจะใช้เครือข่ายสาขา 95 แห่งทั่วประเทศ ทำความเข้าใจกับลูกค้าเพื่อให้บริษัทหรือห้างหุ้นส่วนนิติบุคคลที่มีรายได้ในรอบระยะเวลาในหรือก่อนวันที่ 31 ธ.ค. 2558 ไม่เกิน 500 ล้านบาท หรือเอสเอ็มอีที่มีทุนจดทะเบียนชำระแล้วไม่เกิน 5 ล้านบาท และมีรายได้การขายสินค้าและบริการไม่เกิน 30 ล้านบาท ในรอบบัญชีปี 2558 ให้จดแจ้งต่อกรมสรรพากรในการใช้บัญชีเล่มเดียว จะได้รับการยกเว้นจากการตรวจสอบภาษีอากรย้อนหลัง
ธปท.เปิดประมูลขายพันธบัตร 5 หมื่นล.
นางจันทวรรณ สุจริตกุล ผู้ช่วยผู้ว่าการสายตลาดการเงิน ธนาคารแห่งประเทศไทย (ธปท.) ออกประกาศกำหนดแผนการออกพันธบัตร ธปท. อายุไม่เกิน 15 วัน ในเดือน ก.พ. 2559 โดยมีกำหนดออกขายพันธบัตรรุ่น พ. 5/14/59 วงเงิน 5 หมื่นล้านบาท อายุ 14 วัน มีกำหนดนำออกประมูลขายในวันที่ 5 ก.พ.นี้ และกำหนดชำระเงินในวันที่ 9 ก.พ. 2559 ครบกำหนดในวันที่ 23 ก.พ. 2559
ทั้งนี้ การออกพันบัตรดังกล่าว เพื่อดูดซับสภาพคล่องให้อยู่ในระดับเหมาะสมกับกิจกรรมทางเศรษฐกิจ และระดับอัตราดอกเบี้ยนโยบายในปัจจุบันที่ 1.5% เพราะหากสภาพคล่องส่วนเกินมากไปก็จะกดดันระดับดอกเบี้ย 
กรุงไทยคว้ารางวัลยอดเยี่ยม
นางกิตติยา โตธนะเกษม รองกรรมการผู้จัดการใหญ่อาวุโส ธนาคารกรุงไทย เปิดเผยว่า ธนาคารได้รับรางวัล Best Trade Finance Bank in Thailand 2016 จากนิตยสาร Global Finance ซึ่งเป็นนิตยสารด้านธุรกิจการเงินระดับโลก ในงาน Bankers Association for Finance and Trade (BAFT) 2016 Global Annual Meeting ที่กรุงปารีส ประเทศฝรั่งเศส จากการสำรวจในกลุ่มลูกค้าผู้บริหารระดับสูง นักวิเคราะห์ และผู้ชำนาญการด้านเทคโนโลยี โดยพิจารณาจากปริมาณธุรกิจด้าน Trade Finance เทคโนโลยีที่ทันสมัยตลอดจนบริการที่ครอบคลุมทั่วโลก สนับสนุนธุรกิจของลูกค้าได้ทันท่วงทีในภาวะการค้าโลกที่ปรับเปลี่ยนอย่างรวดเร็ว